Eskom: Staat en ANC die ‘mamparras’(Foto: Skermskoot/Sunday Times/Twitter) Ek en my kollega, Deon Reyneke, ry verlede week Witbank toe vir ŉ Solidariteit-vergadering. Hy het vroeër by Eskom gewerk en ken die sukkelende onderneming baie goed. Sy pa het ook by Eskom gewerk. Net na 2000 het Eskom miljarde rande betaal om van wittes ontslae te raak. Sy pa is só by Eskom weg. Hulle het dit “plekmaakpakkette” genoem. Die regering se rasideologie het hul só blind gemaak dat hul bereid was om miljarde te betaal om van die maatskappy se institusionele kennis ontslae te raak. Daarna is daar fluks met hierdie selfmoordstrategie voortgegaan deur die leier te wees as dit by raskwotas kom. Vandag het ons beurtkrag. Ons ry verby die indrukwekkende en teleurstellende Kusile. Deon vertel my dat Kusile naby steenkoolvelde geleë is. Vervoerbande kon die steenkool bekostigbaar na die kragstasie vervoer. Dit kan egter nie ontgin word nie, weens BEE-vereistes. Nou moet steenkool ten duurste deur swart bemagtigde maatskappye teen ŉ prémie met vrágmotors aangery word. Hy vertel my van aankoopprosesse wat enorme premies vir korrupsie onder die dekmantel van swart bemagtiging moes betaal. Vandag het ons beurtkrag. Deon vertel van korrupsie selfs tot op kragstasievlak. Ons praat oor hoe Eskom nie net as ŉ kragopwekker bestuur moet word nie, maar as ŉ teen-misdaadoperasie. Ons praat oor die Zondo-kommissie. Die skrikwekkende getuienis oor Eskom. Ons praat oor geen vervolging van plunderaars. Ons praat oor ons eie klag teen Molefe en die stilte van die vervolgingsgesag. Ons praat oor die druk op die topbestuur omdat hulle op die boewe se korrupsiesuurstofpype staan. Vandag het ons beurtkrag. Ons praat oor die oproepe dat De Ruyter en Oberholzer moet gaan. Baie daarvan aangevuur deur diegene wat korrupsiesuurstofnood begin ervaar. As hulle gaan, wat dan? Die staat is die aandeelhouer, maar dis dieselfde staat waaruit die korrupte nes en verstikkende rasideologie vir soveel jare gevoed word. Ek sien in die Sunday Times André de Ruyter is hulle “Mamparra van die week”. Nee, Sunday Times, as dit by Eskom kom, is die sentrale staat en die regerende ANC die mamparras van die dekade! Raak eerder van die spul ontslae en bevry vir De Ruyter en al die duisende goeie mense wat steeds vir Eskom werk. Laat hulle toe om te doen wat hulle moet doen.